“And Who Wrote [the Biblical Books]?”: Rabbinic Traditions’ Views of the Formation of the Bible

ABSTRACT

ההיסטוריה של התשובות שניתנו לשאלת התהוות (formation) ספרי המקרא, מראשיתם ועד לחתימת המקרא כולו, תוארה פעמים רבות ותחנותיה העיקריות מוכרות היטב. היסטוריה זו הוצגה בעשרות רבות של ספרי 'מבוא למקרא', בסקירות ובמחקרים מקיפים, בערכים אנציקלופדיים מפורטים ובשנים האחרונות גם במאמרים אינטרנטיים שונים.

אך אף שהמחקר המסכם את ההיסטוריה של התשובות שניתנו לשאלת התהוות ספרי המקרא הוא רב, פרק חשוב בהיסטוריה זו טרם זכה למחקר מקיף ומוסמך העומד בפני עצמו: שאלת התהוות ספרי המקרא כפי שהיא באה לידי ביטוי בספרות היהודית-הרבנית לדורותיה. אין מדובר בנושא זנוח לחלוטין. לפנינו מחקרים לא מעטים המאירים צדדים שונים בשאלה זו בהסתמך על היגדי מפתח מספרות חז"ל, מפרשנות ימי הביניים ומחיבורים מתקופת ההשכלה. ועם זאת, עד כה לא נעשה ניסיון לאסוף את כל ההיגדים הרלוונטיים (מדובר במאות היגדים!), לבחון אותם בפירוט, לברר את מקורותיהם ואת השפעתם והתקבלותם לאורך הדורות, ולהציג תמונה שיטתית של עמדת המסורת היהודית לדורותיה בשאלה מרכזית וחשובה זו.

בעבודתי אני מבקש להציע השלמה לפרק מרתק זה בהיסטוריה של מחקר המקרא ולהשלים ספר 'מבוא למקרא יהודי-רבני'. בכוונתי להציג את עמדת המסורת בשאלת התהוות ספרי המקרא לפי חלוקה לתקופות – ספרות סוף הבית השני, חז"ל, ימי הביניים, העת החדשה המוקדמת והעת החדשה – ובהתאם לסדר הספרים. הפרק המסיים יעסוק בעמדות שהוצגו במסורת בשאלת חתימתו של המקרא וחלוקתו לשלוש חטיבות ספרים. כתיבתם של הפרקים והסעיפים תתבסס על עיון מדוקדק במקורות הראשוניים, ובכלל זה עיונים מפורטים במקורותיהם של החכמים והשפעתם זה על זה, ובהתקבלותן של הדעות השונות.

ספר 'מבוא למקרא יהודי-רבני' יעמוד, כך אני מקווה, לצד ספרי המבואות למקרא הביקורתיים הידועים היטב בכל ספרייה אקדמית בעולם, ויאפשר לחוקרים ולקוראים הבנה מלאה ושלמה של תולדות העיסוק במקרא הכוללת גם את החומרים היהודים.